Annas bror om drapstiltalt (15): – Hun har tatt bort en del av oss alle
Sammen med sin far har Amund Gillebo har siden forrige mandag fulgt hovedforhandlingene fra rettssalen i Asker og Bærum tingrett. Den øvrige familien har fulgt saken fra et rom ved siden av. – Den 28. oktober vil alltid være en dato da våre liv ble forandret for alltid. Den natten da Anna Kristin ble meningsløst drept, forklarte Gillebo tirsdag. Han fortalte at tiden etter drapet har vært svært tøff for de nærmeste, og at mange av familiemedlemmene har vært sykemeldt. – Det er vårt store traume og vil alltid være det, sa Gillebo.– Jenta gjorde hjemmet til mamma og pappa – hjemmet vårt der vi har kost oss og ledd – hun gjorde det til et sorgens hus. Det har vært mye mørke og tårer. Backlund var alene som våken nattevakt sammen med jenta, da hun ble overmannet og drept med et belte og en kniv. Under rettssaken har det blitt rettet skarp kritikk mot at det ikke var to våkne nattevakter på jobb, og at den mobile voldsalarmen lå innelåst på et annet rom. Mandag innrømmet enhetslederen ved Behandlingssenteret Små Enheter i Asker at dette var feilvurderinger. – Vi tror himmelen har fått en engel, men verden har blitt et verre sted å bo for mange mange mennesker på grunn av det som skjedd, sier Amund Gillebo.Søsteren Anna Kristin Gillebo Backlund var utdannet sosionom. I august i fjor ble hun ansatt for å følge opp den 15-årige jenta. Les også: Anna var bekymret for arbeidsforhold og sikkerhet – Jenta tok Anna bort fra oss, og hun tok til og med Anna bort fra annen ungdom som trenger hjelp, forklarer broren. På rettssakens første dag fortalte den drepte 30-åringens far Magne Gillebo til VG at hans datter så det som sin oppgave i livet å hjelpe folk som hadde det vanskelig. – Anna var på jobb for å hjelpe mennesker som hadde det vanskelig, hun følte det som sin oppgave i livet. Allerede på ungdomsskole og videregående skole så var det på en måte sånn at hun så dem som ikke hadde det så greit, sa faren.
Amund Gillebo (37) forklarte seg følelsesladd om tiden etter drapet på søsteren Anna Kristin Gillebo Backlund (30).